Den formodede gerningsmand er varetægtsfængslet i fire uger, sigtet for drabsforsøg.

Midt- og Vestjyllands Politi har søndag anholdt og sigtet en 18-årig mand, der menes at være gerningsmand i en sag om knivstikkeri på Norgesvej i Thisted. Det skriver TV Midtvest. Politiet var søndag eftermiddag ikke specielt meddelsomme i sagen, men vagtchefen ved Midt- og Vestjyllands Politi oplyste, at man klokken 15 startede et grundlovsforhør hvor en 18-årig er sigtet. Det sluttede senere på eftermiddagen, da manden blev varetægtsfængslet i fire uger. Anklageren havde anmodet retten om at afholde grundlovsforhøret bag lukkede døre, så offentligheden ikke fik mulighed for at høre den sigtedes forklaring. Den anmodning imødekom retten, da offeret i sagen endnu ikke er blevet afhørt. Inden dørene blev lukket, blev det dog oplyst, at den 18-årige er sigtet for drabsforsøg ved flere gange at have stukket offeret i brystet med en 15 centimeter lang køkkenkniv. Det skriver TV Midtvest. Det er desuden blevet oplyst at offeret i sagen, en kvinde, er uden for livsfare. Det hele skete søndag morgen omkring klokken 8. Den formodede gerningsmand blev anholdt 8.15.